b"\n_START_ARTICLE_\nCarlo Goldoni\n_START_PARAGRAPH_\nCarlo Goldoni (Venecija, 25. velja\xc4\x8de 1707. - Pariz, 6. velja\xc4\x8de 1793.), talijanski komediograf i reformator komedije. Rodio se u Mlecima u imu\xc4\x87noj obitelji lije\xc4\x8dnika Giulija,rodom iz Modene i Mle\xc4\x8danke Margherite Savioni. Nisu ga privla\xc4\x8dili izgledi da krene o\xc4\x8devim stopama. Iako nikada nije upoznao djeda Carla, zarana je pokazao da je od njega naslijedio stravstvenu zaokupljenost kazali\xc5\xa1tem i dru\xc5\xbeeljubivu narav. \xc5\xa0kolovao se u Perugi, na dominikanskome u\xc4\x8dili\xc5\xa1tu u Riminiju, odakle je pobjegao sa dru\xc5\xbeinom putuju\xc4\x87ih glumaca. Na kraju je diplomirao na Sveu\xc4\x8dili\xc5\xa1tu u Padovi. Idu\xc4\x87ih godina je pisao komi\xc4\x8dne me\xc4\x91uigre, tragikomedije i libreta za melodrame, ali i prve sastavke \xc5\xa1to najavljuju zrelo stvarala\xc4\x8dko razdoblje, izme\xc4\x91u 1748. i 1762. godine. Konzervativni protivnici kazali\xc5\xa1ne reformacije i \xc4\x87udljivosti publike naveli su ga 1762. da se od Mletaka oprosti komedijom Jedna od zadnjih pokladnih ve\xc4\x8deri i po\xc4\x91e u Pariz raditi kao pisac predlo\xc5\xbeaka za Comedie Italienne, kazali\xc5\xa1te koje je i dalje njegovalo talijansku komediju dell'arte, gdje je Goldoni nastavio ulagati reformatorske napore da pisanim tekstom unaprijedi kazali\xc5\xa1ni izraz. Prije smrti na francuskome je sastavio Memoare, zapise o uspomenama na svoj raznoliki, kazali\xc5\xa1tu posve\xc4\x87eni \xc5\xbeivot. Umro je u oskudici po\xc4\x8detkom velja\xc4\x8de 1793."